LV Eiropas Savienības Oficiālais Vēstnesis C 48/16

Uzklausīšanas amatpersonas nobeiguma ziņojums (1)

COMP/39.605 – CRT stikls

2012/C 48/06

Šī izlīguma procedūra attiecas uz karteli starp četriem katodstaru lampu (“CRT”) stikla ražotājiem: Asahi Glass Co., Ltd, Nippon Electric Glass Co., Ltd, Samsung Corning Precision Materials Co., Ltd. un Schott AG, kura mērķis ir koordinēt CRT stikla cenas. Kartreļa pārkāpums aptvēra visu EEZ un ilga no 1999. gada 23. februāra līdz 2004. gada 27. decembrim.

VISPĀRĪGA INFORMĀCIJA

Kamēr tika veikta informācijas apkopošana par CRT stikla tirgu, Komisija saņēma Samsung Corning pieteikumu par atbrīvojumu no naudas soda, kurš tika piešķirts 2009. gada 10. februārī, piemērojot nosacījumus. Komisija 2009. gada martā veica nepaziņotas pārbaudes Schott telpās. Nippon Electric Glass 2009. gada jūnijā iesniedza pieteikumu par atbrīvojumu no naudas soda vai iecietības režīma piemērošanu. Schott 2010. gada martā iesniedza pieteikumu par iecietības režīma piemērošanu.

Komisija, 2010. gada 29. jūnijā uzsākot lietas izskatīšanu saskaņā ar Regulas (EK) Nr. 1/2003 (2) 11. panta 6. punktu, aicināja šos četrus uzņēmumus norādīt to ieinteresētību piedalīties izlīguma apspriešanā (3). Šo uzaicinājumu pieņēma visi uzņēmumi.

IZLĪGUMA PROCEDŪRA

Sarunas par izlīgumu tika organizētas trīs galvenajos posmos no 2010. gada jūlija līdz 2011. gada jūlijam, un šajā laikā notika trīs oficiālas divpusējas sanāksmes starp Komisiju un katru no iesaistītajām pusēm.

Šo sanāksmju laikā iesaistītās personas tika mutiski informētas par iebildumiem, ko Komisija plānoja pret tām izvirzīt, kā arī par minēto iebildumu pamatā esošajiem pierādījumiem. Pēc pirmās sanāksmes 2010. gada jūlijā iesaistītajām personām Konkurences ĢD telpās tika nodrošināta piekļuve attiecīgajiem pierādījumiem, visiem mutiskajiem paziņojumiem un visu to dokumentu sarakstam, kuri bija Komisijas lietā, kā arī to pierādījumu kopijām, ar kuriem personas jau bija iepazīstinātas. Pēc Asahi Glass, Nippon Electric Glass un Schott lūguma visām iesaistītajām personām tika nodrošināta piekļuve papildu dokumentiem, kas iekļauti lietā, ciktāl tas nepieciešams to nostājas skaidrošanā attiecībā uz laika posmu vai jebkuru citu jautājumu saistībā ar karteli. Iesaistītās personas arī tika informētas par iespējamo naudas sodu apmēru, ko Komisija varētu piemērot saistībā ar izlīguma procedūru.

Pēc trešās sanāksmju kārtas Asahi Glass, Nippon Electric Glass, Samsung Corning un Schott lūdza izlīgumu (4) un atzina savu atbildību par LESD 101. panta un EEZ līguma 53. panta pārkāpumu. Turklāt iesaistītās personas atzina, ka tās ir atbildīgas par to kartelī iesaistīto meitasuzņēmumu darbībām. Tās arī norādīja Komisijas paziņoto maksimālo naudas soda apmēru, kuru tās piekristu maksāt izlīguma procedūras ietvaros. Izlīguma iesniegumos iesaistītās personas apliecināja, ka i) tās ir tikušas pietiekami informētas par iebildumiem, ko Komisija gatavojas pret tām izvirzīt, un ka tām ir tikusi dota pietiekama iespēja paust savu viedokli par to, ii) tās negatavojas lūgt piekļuvi lietas materiāliem vai mutisku uzklausīšanu ar nosacījumu, ka paziņojumā par iebildumiem un galīgajā lēmumā tiek atspoguļoti to izlīguma iesniegumi, un iii) tās piekrīt saņemt paziņojumu par iebildumiem un galīgo lēmumu angļu valodā.

Pēc tam, kad Komisija 2011. gada 29. jūlijā pieņēma paziņojumu par iebildumiem, visas iesaistītās personas savā atbildē apstiprināja, ka paziņojums par iebildumiem atbilst to izlīguma iesniegumu saturam. Tādējādi Komisija varēja tiešā veidā pāriet pie lēmuma pieņemšanas saskaņā ar 7. un 13. pantu Regulā (EK) Nr. 1/2003.

LĒMUMA PROJEKTS

Lēmuma projektā ir saglabāti iebildumi, kas tika izvirzīti paziņojumā par iebildumiem. Tādējādi tas attiecas tikai uz tiem iebildumiem, attiecībā uz kuriem iesaistītajām personām tika dota iespēja paust savu viedokli.

Turklāt, ņemot vērā, ka iesaistītās personas ne man, ne Uzklausīšanas biroja loceklim, kurš piedalījās izlīguma sanāksmēs, nav iesniegušas nekādus jautājumus par piekļuvi lietas materiāliem vai to aizstāvības tiesībām, uzskatu, ka šajā lietā ir ievērotas procesa dalībnieku tiesības tikt uzklausītiem.

Briselē, 2011. gada 18. oktobrī Michael ALBERS

(1) Saskaņā ar 15. pantu (15. un 16. pants) Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā – OV L 1, 4.1.2003., 1. lpp.

(3) Komisijas Regula (EK) Nr. 622/2008, ar ko groza Regulu (EK) Nr. 773/2004 attiecībā uz izlīguma procedūras kārtību karteļu lietās, OV L 171, 1.7.2008., 3. lpp., un Komisijas paziņojums par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu, OV C 167, 2.7.2008., 1. lpp.

(4) Komisijas 2004. gada 7. aprīļa Regulas (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija, 10.a panta 2. punkts – OV L 123, 27.4.2004., 18. lpp.